[pic] | EUROOPA ÜHENDUSTE KOMISJON |

Brüssel 23.1.2006

KOM(2006) 13 lõplik

KOMISJONI TEATIS EUROOPA PARLAMENDILE JA NÕUKOGULE

loomade kaitset ja heaolu käsitleva ühenduse tegevuskava kohta aastateks 2006–2010 {SEK(2006) 65}

KOMISJONI TEATIS EUROOPA PARLAMENDILE JA NÕUKOGULE

loomade kaitset ja heaolu käsitleva ühenduse tegevuskava kohta aastateks 2006–2010

(EMPs kohaldatav tekst)

Sissejuhatus

Kõnealune loomade kaitset ja heaolu käsitlev ühenduse tegevuskava (edaspidi „loomade heaolu käsitlev tegevuskava“) on komisjoni vastus ELi kodanikele, sidusrühmadele, Euroopa Parlamendile ja nõukogule antud lubadusele pakkuda selget ning arusaadavat ülevaadet järgmisteks aastateks kavandatud komisjoni algatuste kohta loomade heaolu valdkonnas. See vastab põhimõtetele, mis on sätestatud Amsterdami lepinguga EÜ asutamislepingule lisatud protokollis loomade kaitse ja heaolu kohta.

Tegevuskavaga tagatakse, et loomade heaolu alaste algatuste puhul võetakse arvesse nende laiahaardelisust, nende mõõtmeid ning väärtust Euroopas ja rahvusvahelisel tasandil ning komisjoni peadirektoraatide vahel praegu jagatud ühendatud ja vastastikku seostuvate pädevuste ulatust. Õigusaktide konsolideerimise kaudu soodustatakse tegevuskavaga ka paremat õigusloomet.

Kooskõlas Euroopa Komisjoni interaktiivse poliitikakujundamisega on loomade heaolu käsitlev tegevuskava olnud laiaulatusliku avaliku arutelu teemaks. Kõnealuse tegevuskavaga kaasneb mõju hindamine ning sellega nähakse ette ka tulevasi õigusakte käsitlevad üksikud mõjuhinnangud. Lisaks on koostatud komisjoni töödokument, mis täidab tegevuskava järelmeetmetega seotud töö aluspõhja ülesannet. Kõnealune dokument on juhtrühma töö ja panuse tulemus; juhtrühm koosneb loomade heaoluga seotud peadirektoraatide esindajatest, eelkõige järgmistest peadirektoraatidest: põllumajanduse ja maaelu arengu peadirektoraat, Teadusuuringute Ühiskeskus, keskkonna peadirektoraat, ettevõtluse ja tööstuse peadirektoraat, kalandus- ja merendusasjade peadirektoraat, teadusuuringute peadirektoraat, transpordi ja energeetika peadirektoraat ning kaubanduse peadirektoraat.

Eesmärgid

Põhieesmärgid, mida komisjon soovib kõnealuse tegevuskava väljatöötamisega saavutada, on järgmised:

Loomade kaitset ja heaolu käsitleva ühenduse poliitika täpsem määratlemine järgmisteks aastateks;

loomade kõrgete heaolustandardite jätkuv edendamine ELis ja rahvusvahelisel tasandil;

olemasolevate ressursside parem kooskõlastamine ning samal ajal tulevaste vajaduste kindlaksmääramine;

loomade heaolu alaste uuringutega seotud tulevikusuundumuste toetamine ning loomkatsete asendamise, vähendamise ja täiustamise põhimõtte jätkuv toetamine;

loomade kaitse ja heaoluga seotud ühtlustatuma ja kooskõlastatuma lähenemisviisi tagamine komisjoni poliitikavaldkondades, võttes samuti arvesse uute meetmete sotsiaalmajanduslikku mõju jm aspekte.

Kõnealused eesmärgid on määratletud kogemuse põhjal, mille komisjon on saanud loomade heaolu alaste algatuste kavandamisel, ettevalmistamisel ja neid käsitlevatel läbirääkimistel nii komisjoni sees kui ka koostöös liikmesriikide ja erinevate ELi institutsioonidega ning üha suureneva hulga sidusrühmade ja rahvusvaheliste organisatsioonidega, kes sellistes aruteludes osalevad. Kõnealuste eesmärkide saavutamiseks ning erinevates hõlmatud sektorites kindlama ülesehitusega lähenemisviisi tagamiseks on määratletud viis põhilist meetmete valdkonda .

Neid ei saa käsitada üksikmeetmetena; kavandatud meetmeid ühendavad selged seosed, mis nõuavad kooskõlastatud ja terviklikku lähenemisviisi. Ajavahemikku 2006–2010 peetakse asjakohaseks, et arendada kavandatud meetmeid koos edusammude pideva järelevalve ja hindamise ning järelmeetmete kavandamisega kõnealuse ühenduse esimese tegevuskava lõppemisele järgnevaks ajaks pärast aastat 2010.

Juhul kui kavandatavad meetmed tooksid asjaomastele osalistele kaasa lisakulutusi, võetakse neid võimalikke kulutusi nõuetekohaselt arvesse kõnealuste meetmete mõju hindamisel, arvestades eelkõige uuenenud Lissaboni strateegiaga majanduskasvu ja tööhõive edendamiseks.

MEETMETE VALDKONNAD

Viis põhilist meetmete valdkonda on järgmised:

1. Loomade kaitset ja heaolu käsitlevate kehtivate miinimumstandardite ajakohastamine : nende viimine kooskõlla uute teaduslike tõendite ja sotsiaalmajanduslike hinnangutega, samuti kehtivate ELi õigusaktidega hõlmamata liikide või küsimuste kohta konkreetsete miinimumstandardite väljatöötamine. Eriti tähtis on ELi eeskirjade kavandamine, et kindlustada nende tõhus jõustamine ja rahvusvahelist kaubandust reguleerivate eeskirjade arvessevõtmine.

2. Pidada esmatähtsaks loomade kaitse ja heaolu ning loomkatsete asendamise, vähendamise ja täiustamise põhimõtte kohaldamise alaste poliitiliste tuleviku-uuringute edendamist: selleks et järgida Euroopa Ühenduse asutamislepingu protokollis sätestatud kohustusi seoses loomade heaolu täieliku arvessevõtmisega kõnealuse poliitika kavandamisel ja rakendamisel, edendades samaaegselt loomkatsete alternatiivide arendamist, valideerimist, rakendamist ning järelevalvet.

3. Loomade heaolu normeeritud näitajate kehtestamine: kohaldatavate heaolustandardite liigitamine hierarhiasse (alates miinimumstandardist kuni kõrgemate standarditeni), et soodustada loomade heaolu alaste tootmis- ja kasvatusmeetodite täiustatud arendamist ning hõlbustada nende kohaldamist ELis ja rahvusvahelisel tasandil. Selle alusel uuritakse kavakindlalt ELi märgise kasutamise võimalusi.

4. Tagada, et loomade pidajad, nendega kauplejad ja üldsus oleksid paremini kaasatud ning teadlikumad kehtivatest loomade kaitse ja heaolu standarditest ning mõistaksid paremini oma rolli loomade kaitse ja heaolu edendamisel. Põllumajandusloomade puhul võib see näiteks hõlmata koostööd jaemüüjate ja tootjatega, et kindlustada tarbijate suurem usaldus ja teadlikkus kehtivate põllumajandustavade suhtes ning sellest lähtuvalt ka teadlikumad ostuotsused, samuti hõlmab see loomade heaoluga seotud üldiste algatuste arendamist, mis hõlbustaks teabevahetust ning parimate tavade kohaldamist.

5. Algatada ja jätkuvalt toetada loomade heaolu alase teadlikkuse ja konsensuse suurendamisega seotud täiendavaid rahvusvahelisi algatusi: see hõlmab koostööd arengumaadega, et uurida heaolu tagavatel tootmissüsteemidel põhinevaid kaubandusvõimalusi. Samuti peaks ühendus pidevalt tegelema piiriüleste probleemidega loomade heaolu valdkonnas, sealhulgas seoses lemmik-, põllumajandus- ja metsloomadega jne, ning arendama mehhanismi, mille abil kõnealuseid probleeme õigeaegselt, tõhusalt ning järjepidevalt lahendada.

Viie meetmete valdkonna täpsustamiseks kavandatud võtmetähtsusega strateegiline alus on esitatud käesolevale teatisele lisatud komisjoni töödokumendis.

Edasised sammud

On vaja jätkuvaid ja suuremaid pingutusi, et tagada ühenduse õigusaktide koostamine otstarbekohasel ja arusaadaval moel, mis hõlbustab nende ühtlustatud rakendamist ning jõustamist. Loomade heaolu alane ühenduse poliitika tuleb rajada parimatele kättesaadavatele teaduslikele tõenditele ja arvesse võttes kodanikuühiskonna huvisid, sotsiaalmajanduslikke asjaolusid ning suhteid rahvusvaheliste kaubanduspartnerite ja organisatsioonidega. Samuti tuleks ette näha konkreetsed õigussätted seoses liikidega, mille suhtes ei ole kehtivates ühenduse õigusaktides minimaalseid kaitsenõudeid sätestatud.

Tähelepanu pööratakse ka kehtivate õigusaktide lihtsustamisele ja selgitamisele, kui aruannetest ning kogemustest nähtub, et on vaja nende läbivaatamist või ajakohastamist. Tagatakse ka õigeaegne reageerimine puudustele riikide asutuste töös loomade heaolu käsitlevate ühenduse eeskirjade kohaldamisel. Komisjon on kõnealustes küsimustes jätkuvalt valvas, ning tuleks ette näha liikmesriikide juhendamine nende pädevate asutuste töötajatele koolituste korraldamise kaudu, kus võivad osaleda ka kolmandate riikide ja eelkõige arengumaade esindajad.

Ühendus annab oma panuse loomade heaolu kui teadusvaldkonna jätkuvasse arengusse uuringute, dialoogi soodustamise jms kaudu, hõlbustades seega täielikumat arusaamade ja ekspertarvamuste vahetamist. Komisjon püüab tagada, et loomade heaolule pööratakse täit tähelepanu sellega seotud poliitikavaldkondades nagu põllumajandus- ja teaduspoliitikas, loomatervishoius, toiduohutuses, kemikaalide katsetamisel/ohu hindamisel jne. Erilist tähelepanu pööratakse 7. novembril 2005 Brüsselis vastu võetud „Loomkatsete asendamise, vähendamise ja täiustamise deklaratsioonile“ ning tegevuskava loomisele, mille eesmärk on loomkatsete asendamine, vähendamine ja täiustamine ning loomkatsetele alternatiivsete lähenemisviiside kohaldamine. Loomade kaitset ja heaolu hõlmava laiaulatuslikuma küsimuse puhul võiks komisjonisiseseid nõupidamisi hõlbustada komisjoni pädevate peadirektoraatide vaheline tõhusam kooskõlastamine. See aitaks tagada, et loomade heaolule mõju avaldavad poliitilised ettepanekud vaadatakse hoolikalt läbi, et nad oleksid vastavuses Euroopa Ühenduse asutamislepingu protokolliga loomade kaitse ja heaolu kohta.

Võimaluse korral püütakse kehtivatesse ja tulevastesse ühenduse õigusaktidesse lisada konkreetseid mõõdetavaid loomade heaolu näitajaid. Loomade heaolu objektiivsete mõõdetavate näitajate arendamiseks ning kohaldamiseks edendatakse täiendavaid uuringuid ja teadustööd. Eesmärgiks võiks olla õigusakt, mille alusel valideeritakse tootmissüsteeme, kus kohaldatakse kõrgemaid loomade heaolustandardeid kui õigusaktidega ettenähtud miinimumstandardid, alati arvesse võttes Maailma Kaubandusorganisatsiooni rahvusvahelisi kaubanduseeskirju. Arendatakse välja spetsiaalne turustus- ja teabesüsteem, et ELi tasandil edendada kõnealuste kõrgemate heaolustandardite kohaldamist ELis ja kogu maailmas ning hõlbustada ELi tarbijatel nende äratundmist. Kõnealuste standardite haldamist, ajakohastamist ja levitamist, samuti asjakohaseid sotsiaalmajanduslikke uuringuid ja mõju hindamist on võimalik hõlbustada loomade kaitse ja heaolu Euroopa keskuse või laboratooriumi loomise abil.

On vaja arendada ja analüüsida täiendatud turustus-, märgistus- ja teavitamisstrateegiaid tagamaks, et tarbijatel on võimalik teha teadlikumaid ostuotsuseid. Kaalutakse loomade heaolu alase spetsiaalse teabevahendi loomist, et kõnealuse küsimuse puhul lihtsustada dialoogi ja ekspertarvamustega seotud kogemuste vahetamist sidusrühmade vahel (nt tarbijad, tootjad, jaemüüjad, tööstus jne).

Arendatakse välja Euroopa strateegia, mis käsitleb loomade heaolu alase teabe edastamist nii Euroopas kui ka väljaspool, et selle abil kodanikele selgitada muudatusi loomadega seotud tootmissüsteemides ning loomade kõrgemate heaolustandardite kulusid ja tulusid. Kõnealune strateegia sisaldab ka analüüsi võimaliku mõju kohta (positiivne või negatiivne) arengumaade kaubandusele, kes kavandavad eksporti Euroopa Liitu. Töötatakse välja konkreetsed vahendid, mille abil tarbijaid ja üldsust tõhusamalt teavitada kaasaegsetest loomakasvatusmeetoditest ja loomade heaolu alastest kaalutlustest. Endiselt peetakse nõu sidusrühmadega ja kasutatakse avalike Interneti-küsitlusi, et tutvuda üldsuse arvamusega poliitika kujundamise varajases järgus. Kõnealune loomade heaolu alane tegevus ühendatakse ka muude kommunikatsioonivormidega, mida ühendus on põllumajandus- ja toiduainesektoris juba välja arendanud.

Rahvusvahelisel tasandil nähakse ette täielik toetus ning ühendusega kooskõlastatus loomade heaolu alasele tegevusele sellistes rahvusvahelistes organisatsioonides nagu Maailma Loomatervishoiu Organisatsioon ja Euroopa Nõukogu. Samuti nõuab ühendus, et loomade heaolu kiidetaks põllumajandustoodetega kauplemise mittekaubandusliku osana Maailma Kaubandusorganisatsiooni tasandil heaks ning teeb koostööd rahvusvaheliste kaubanduspartneritega, kes on kehtestanud loomade heaolu hõlmava poliitika, et luua vastastikku kokkulepitud loomade heaolustandardite rakendamist käsitlev ühine arusaam, sealhulgas EÜ mitme- ja kahepoolsete lepingute kontekstis. Nähakse ette erialgatused, et tunnustada loomade heaolu kui arengumaadega kauplemise võimalust.

Eelarvelised kaalutlused

Tegevuskava ettevalmistamisel iseenesest ei ole mõju ühenduse eelarvele. Iga iseseisva meetme võimalikku eelarvelist mõju võetakse vajaduse korral arvesse iga vastava meetme kohta mõjuhinnangu ettevalmistamisel veterinaar- ja fütosanitaarmeetmete kulude raamistikus ajavahemikuks 2007–2013.

KAVANDATUD MEETMED LOOMADE KAITSE JA HEAOLU VALDKONNAS [1]

Erimeetmed | Kavandatud ajakava |

Nõukogule ja Euroopa Parlamendile esitatakse aruanne direktiivi 98/58/EÜ, mis käsitleb põllumajandusloomade kaitset, rakendamise kohta | 2006* |

Valmistatakse ette ettepanek otsuse 2000/50/EÜ, mis käsitleb loomakasvatusega tegelevate põllumajandusettevõtete inspekteerimist, muutmise kohta | 2006* |

Edendatakse komisjoni ja tööstuse vahelist Euroopa partnerlust, et edendada loomkatsetele alternatiivseid lähenemisviise | 2006* |

Nõukogule ja Euroopa Parlamendile esitatakse aruanne munakanade kasvatamist käsitlevate erinevate süsteemide kohta | 2006* |

Järelmeetmena tehakse uuring tarbijate seisukohtade kohta põllumajandusloomade ning muude loomade kaitse ja heaolu valdkonnas | 2006* |

Üldsuse huvide arvessevõtmiseks esitatakse ettepanek kasside ja koerte karusnaha ning sellest valmistatud toodetega kauplemise kohta | 2006* |

Koos nõukogu eesistujariigi Austriaga korraldatakse loomade heaolu Euroopa konverents | 2006* |

Kasutatakse paremini olemasolevat konsultatsioonistruktuuri (GIR[2]), et tähtsustada poliitikale suunatud uuringuid loomade heaolu valdkonnas | 2006 ja edaspidi* |

Nõukogule ja Euroopa Parlamendile esitatakse aruanne, mis käsitleb kosmeetika valdkonnas tehtavatele loomkatsetele alternatiivsete meetodite arendamist, valideerimist ja õiguslikku heakskiitmist | 2006* |

Töö EÜ poolt Maailma Kaubandusorganisatsioonile esitatud loomade heaolu, põllumajandustoodetega kauplemise ning põllumajandustoodete kohustusliku märgistamise ettepanekute põhjendamisel ja edendamisel | 2006* |

Kaalutakse vajadust muude tehistingimustes kasvatatud liikide nagu kalkunite ja lüpsilehmade heaolu ühtlustamist, mis põhineb kättesaadavatel teaduslikel nõuannetel ning rahvusvaheliselt kokkulepitud suuniste olemasolul (nt Euroopa Nõukogu soovitused) | 2006 |

Valmistatakse ette loomade kaitse ja heaolu ning alternatiivsete katsemeetodite valideerimise Euroopa keskuse või laboratooriumi rajamist | 2006 |

Kavandatakse loomade kaitse ja heaolu alase spetsiaalse teabevahendi võimalikku loomist | 2006 |

Kooskõlastatakse ühenduse seisukoht seoses Euroopa Nõukogu konventsiooni ETS 123 (katsetes ja muudel teaduslikel eesmärkidel kasutatavate selgroogsete loomade kaitse) alusel vastuvõetavate muudetud pidamis- ja hooldamissuunistega ning komisjoni ettepanek läbi vaadata direktiiv 86/609 katseteks ja muudel teaduslikel eesmärkidel kasutatavate loomade kaitsega seotud liikmesriikide õigusnormide ühtlustamise kohta | 2006/2007* |

Valmistatakse ette ettepanek ühenduse õigusaktide läbivaatamise kohta, mis käsitlevad loomade kaitset tapmise või hukkamise ajal, sealhulgas tauditõrje eesmärgil hukkamise ajal | 2007* |

Valmistatakse ette komisjoni ettepanek, mis käsitleb sõidukite satelliitnavigatsioonisüsteemi kasutamist loomade kaitse eesmärgil nende transportimise ajal (sisaldab komisjoni Teadusuuringute Ühiskeskuse tehnilist toetust) ning süsteemi arendamist, mis võimaldaks transporditavate loomade heaolu tingimuste järelevalvet reaalajas | 2007* |

Loomade kaitse ja heaolu alane spetsiaalne kommunikatsioonistrateegia integreeritakse põllumajandus- ja toiduainesektoris juba ühenduse arendatud muude kommunikatsioonivormidega, sealhulgas siduskoolitusvahendite arendamisega, et paremini teavitada ühiskonda ning eelkõige lapsi loomade kaitset ja heaolu käsitlevatest küsimustest | 2007* |

Rajatakse spetsiaalsed kommunikatsioonivahendid, mille abil on võimalik teha koostööd rahvusvaheliste kaubanduspartneritega seoses ühise arusaama loomisega, mis käsitleb vastastikku kokkulepitud loomade heaolustandardite rakendamist | 2007 |

Korraldatakse koolitusi liikmesriikides loomade heaolu alaste eeskirjade täitmise eest vastutavate pädevate asutuste töötajatele. Nendesse peaksid olema kaasatud kolmandate riikide ning eelkõige arengumaade esindajad. Erilist tähelepanu tuleks pöörata ka näiteks läbirääkijariikide osalemisele | 2007* |

Nõukogule ja Euroopa Parlamendile esitatakse aruanne põllumajanduslikel eesmärkidel peetavate vasikate kaitse kohta | 2008* |

Nõukogule ja Euroopa Parlamendile esitatakse aruanne kanaliha ja lihatoodete võimaliku kohustusliku märgistamiskava kohta, mis põhineb loomade heaolustandardite järgimisel | 2008* |

Nõukogule ja Euroopa Parlamendile esitatakse aruanne põllumajanduslikel eesmärkidel peetavate sigade kaitse kohta | 2009* |

Määratakse kindlaks humaansed püünisjahi nõuded eesmärgiga rakendada need ELis aastaks 2014 | 2009* |

Nõukogule ja Euroopa Parlamendile esitatakse aruanne geneetiliste parameetrite mõju kohta sugubroilerite ja broilerkanade heaolule | 2010* |

Rajatakse andmebaas, millesse kogutakse ja milles säilitatakse teavet loomade heaolu alaste ühenduse õigusaktide kohta, ning mille abil levitatakse kõnealust teavet pädevatele asutustele, tootjatele ja tarbijatele | 2010* |

Nõukogule ja Parlamendile esitatakse aruanne seoses loomade heaolu alastes ühenduse õigusaktides sisalduvate mõõdetavate näitajate täiendava kohaldamisega (heaolu kvaliteedi alase uurimisprojekti 2009. aasta tulemuste alusel) | 2010 |

Koostatakse õigusakt, mille alusel valideeritakse põllumajandustootmise süsteeme, mille puhul kohaldatakse kõrgemaid loomade heaolustandardeid kui on sätestatud kehtivates õigusaktides | 2010 |

Euroopa kvaliteedistandardi võimalik loomine toodetele, mis pärinevad loomade kõrgete heaolustandarditega tootmissüsteemidest ning spetsiaalse tehnilise ja finantssüsteemi loomine, edendamaks kõrgemate heaolustandardite kohaldamist Euroopa tasandil, nende tehnilist arendamist ja turustamist Euroopas ja mujal | 2010 |

[1] (*) märgib juba käimasolevaid, teatatud või ühenduse õigusaktidega eriasjaoludel ette nähtud meetmeid.

[2] Komisjoni talitustevaheline uuringurühm (Groupe Interservice de Recherche).